Slovenska kronika, 11.11.2011


Naslov: Veriga od kmeta do kupca

Napoved za voditelja:

Sinoči so v krškem kulturnem domu pripravili okroglo mizo, ki so jo naslovili »Veriga od kmeta do kupca – izvir iz vasi, ki napaja mesta«. V Evropski uniji namreč ugotavljajo, da

je pridelava hrane vse dražja, v Sloveniji pa, da sami ne pridelamo dovolj hrane zase, čeprav možnosti za to imamo. Seveda pa je globalizacija na tem področju tudi v našem kmetijstvu pustila negativne posledice in so kmetje pridelavo opustili. Zdaj se že pripravljajo ukrepi, da bi povečali svojo samooskrbo, vendar so to šele začetki in bo potrebno narediti še marsikaj.

T- Iz Krškega GORAN ROVAN /

X- Snemalec in montažer Jože Grajžl /

Slovenski kmetje ugotavljajo, da se pri nas skoraj ničesar več ne splača pridelovati, zato se tudi redki odločajo za kmetovanje.

T-  ROMAN ŽVEGLIČ /
X-  predsednik Sindikata kmetov Slovenije /

»Razlog, da se kmeti ne odločajo je izključno ekonomski. Se pravi premejhne, prenizke odkupne cene, ne. Mi kmeti se lahko še ne vem kako organiziramo in ne vem kaj naredimo, vendar če bo krompir po pet centov, ne, pa tud če pride kdo na dvorišče, se prav je čist brez veze.«

Svojo priložnost nekateri vidijo v eko pridelavi. Vendar so tudi tu težave, tako mora kmet iz Prekmurja svoja žita prodajati Madžarom, da jih ti potem prodajajo pri nas.

T- JOŽEF BALIGOČ /
X- eko pridelovalec iz Lipovcev /

»Z ceno sem lahko zadovoljen, sicer sem računal, da nekje 10% manj kot bi dosegel mogoče pri nas, ampak je denar na roke.«

Kljub težkim razmeram je nekaterim le uspelo organizirat verigo ekološkega mleka po vsej Sloveniji.

T- SANDRA TURNŠEK /
X- direktorica GIZ EkoKrepko /

»Oskrbujemo predvsem javne ustanove, šole in vrtce. To se nam zdi v tem trenutku najbolj pomembno. Ne ukvarjamo se pa toliko z oskrbo trgovskih verig, čeprav zanimanje zadnje čase, moram reč, da kr, kr raste.«

Ob vsem tem pa slovenski trgovci, ki se zdaj ponovno obračajo k izdelkom slovenskega porekla, ugotavljajo, da te hrane ni dovolj.

T- UROŠ GREŠAK /
X- predstavnik Trgovinske zbornice Slovenije /

»Želimo izboljšati predvsem sodelovanje s slovenskim pridelovalci, slovenskimi kmeti. Pripravljamo nekaj projektov, kjer smo že skupaj zastavili določene smernice in naše iskrena želja je seveda, da bi bila večina našega blaga na policah slovenskega porekla.«

Seveda je to mogoče le ob skupnem sodelovanju, tako da bodo zadovoljni vsi v verigi -od pridelovalca do potrošnika. 

